b"\n_START_ARTICLE_\nAlejandro Casona\n_START_SECTION_\nBiografia\n_START_PARAGRAPH_\nVa n\xc3\xa0ixer a una petita poblaci\xc3\xb3 asturiana, la qual tindr\xc3\xa0 una gran rellev\xc3\xa0ncia en el marc de la seva obra. Aix\xc3\xad, el paisatge asturi\xc3\xa0 amb molt de verd i n\xc3\xbavols, la vida rural, els contes i les llegendes populars estaran presents en les seves obres._NEWLINE_Fou el tercer de cinc fills. Al llarg de la seva inf\xc3\xa0ncia va canviar diverses vegades de resid\xc3\xa8ncia. Aix\xc3\xad, va viure a Miranda, Pal\xc3\xa8ncia i M\xc3\xbarcia. L'any 1922 ingress\xc3\xa0 a l'Escola Superior de Magisteri de Madrid i acab\xc3\xa0 la carrera el 1926. Va donar classes com a mestre a l'escola de Les, un petit poble situat a la Vall d'Aran._NEWLINE_A l'octubre del 1928 es cas\xc3\xa0 amb Rosalia Mart\xc3\xadn, que havia estat companya seva d'estudis. Fruit d'aquest matrimoni va n\xc3\xa9ixer una \xc3\xbanica filla amb el nom de Marta Isabel._NEWLINE_Dedic\xc3\xa0 part de la seva vida al teatre. Va escriure nombroses obres teatrals per a ser representades per diferents companyies teatrals. Adquir\xc3\xad molt de prestigi i fou premiat amb el premio Nacional de Literatura l'any 1932._NEWLINE_Amb l'esclat de la Guerra Civil espanyola es va exiliar a M\xc3\xa8xic amb tota la seva fam\xc3\xadlia. Posteriorment es va establir durant vint-i-tres anys a Buenos Aires. Ser\xc3\xa0 a l'exili on escriur\xc3\xa0 les seves millors obres teatrals._NEWLINE_L'any 1962 regress\xc3\xa0 definitivament a Espanya on les seves obres van rebre una gran acceptaci\xc3\xb3 per la majoria del p\xc3\xbablic. El 17 de setembre de 1965 va morir a Madrid com a conseq\xc3\xbc\xc3\xa8ncia d'un problema card\xc3\xadac.\n_START_SECTION_\nRealitat i fantasia\n_START_PARAGRAPH_\nLa combinaci\xc3\xb3 entre realitat i fantasia \xc3\xa9s un dels trets m\xc3\xa9s caracter\xc3\xadstics de l'obra teatral d'Alejandro Casona. \xc3\x89s molt freq\xc3\xbcent en les seves obres el recurs de tot all\xc3\xb2 que \xc3\xa9s sobrenatural. Mitjan\xc3\xa7ant les seves obres pret\xc3\xa9n una evasi\xc3\xb3 de la realitat i l'aconsegueix a trav\xc3\xa9s d'all\xc3\xb2 fant\xc3\xa0stic i m\xc3\xa0gic. Ser\xc3\xa0 mitjan\xc3\xa7ant aquest cam\xc3\xad que els seus personatges podran ser feli\xc3\xa7os i sentir-se plenament realitzats.\n_START_SECTION_\nPersonatges\n_START_PARAGRAPH_\nAl llarg de la seva producci\xc3\xb3 liter\xc3\xa0ria sorgeixen una s\xc3\xa8rie de personatges que estan caracteritzats per l'excentricitat i la seva fugida de la realitat. Aix\xc3\xad, s\xc3\xb3n freq\xc3\xbcents en les seves obres dram\xc3\xa0tiques, els bojos, els su\xc3\xafcides, etc._NEWLINE_Cobraran especial import\xc3\xa0ncia els personatges misteriosos i fant\xc3\xa0stics com s\xc3\xb3n la mort, el diable. Aquests, moltes vegades, apareixeran sota la imatge tendra d'una dona i protagonitzaran moltes de les seves obres. Aix\xc3\xad succeeix, per exemple, amb el personatge de la Peregrina que \xc3\xa9s la mort personificada."